དཔའ་ངར་ལྡན་པའི་གྲོགས་པོ་ཁོང་ནི་རེབ་གོང་ལྕང་སྐྱ་ཟེར་བའི་གྲོང་སྡེ་རུ་སྐྱེས་ཤིང་།རེབ་གོང་རོང་བོ་དགོན་ཆེན་གྱི་གྲྭ་བ་བྱས་ཏེ།ས་དཀྱིལ་ཨ་ཁུ་ཤ་བོ་ཐར་ཟེར་བའི་༥༨ཡར་སྔོན་གྱི་གྲྭ་བ་རྒྱུ་དངོས་ལ་བདག་འཛིན་རྩ་བ་ནས་མེད་པའི་དགེ་སློང་རྣམ་པར་དག་པ་ཞིག་ཡོད་པ་དེའི་དགེ་ཕྲུག་ཡིན་ཞིང་།ཁོའི་མིང་ལ་ལྕང་སྐྱའི་དགེ་འདུན་རྒྱལ་མཚན་ཟེར།དེ་རིང་འདིར་ཕོག་ཐུག་འགྲོ་མིན་ལ་མ་ལྟོས་བར་དྲང་མོ་བཤད་ན།སྐབས་ཐོག་དེར་རྒྱུ་དངོས་ལ་བདག་འཛིན་མེད་པའི་དགེ་སློང་རྣམ་དག་ཞིག་འཇོག་དགོས་ཚེ།ས་དཀྱིལ་ཨ་ཁུ་ཤ་བོ་ཐར་ལས་གཞན་དགེ་སློང་ཞིག་རྙེད་པར་དཀའ་བ་ནི་དངོས་བོའི་གནས་ཚུལ་ཡིན་རྒྱུ་རེད་སྙམ།ཕྲན་གྱིས་དང་པོ་ལྕང་སྐྱའི་དགེ་འདུན་རྒྱལ་མཚན་ཁོང་ཅི་ལྟར་ངོ་ཤེས་མིན་དང་གྲོགས་པོ་ཅི་ལྟར་གྱུར་མིན་གསལ་བོར་ཞིག་མི་དྲན་མོད།འོན་ཀྱང་ཕལ་ཆེར་རྒྱལ་བ་སྨིན་དྲུག་པ་ལྟ་བུའི་ཆོས་འདུལ་ཁྲིམས་ཀྱི་ཉེས་པ་ཕྲ་མོ་ཙམ་གྱིས་ཀྱང་མ་གོས་བའི་དགེ་བའི་བཤེས་གཉེན་ཆེན་མོ།འཇའ་མོ་ཨ་ཁུ་ཚང་དགེ་འདུན་ཆོས་འཕེལ་ལམ་ཨ་ཁུ་སྙིང་དཀར་ཚང་གི་སྐུ་མདུན་ནས་བསྡུས་གྲྭ་མཉམ་དུ་ཁྲིད་དུས་ང་ཚོ་མཉམ་དུ་ཡིན་སྙམ།དགེ་བའི་བཤེས་གཉེན་དམ་པ་འདི་ཚང་སྐབས་དེའི་རོང་བོ་དགོན་ཆེན་གྱི་གྲྭ་བ་རྒན་གཞོན་ཚང་མས་གཙིགས་སུ་བཀུར་ཡུལ་ཞིག་རེད།